Δημοσίευση αιτήσεως καταχωρίσεως κατά την έννοια του άρθρου 6 παράγραφος 2 του κανονισμού (ΕΟΚ) αριθ. 2081/92 για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων

(2002/C 168/06)

Η δημοσίευση αυτή παρέχει το δικαίωμα υποβολής ενστάσεως κατά την έννοια του άρθρου 7 του εν λόγω κανονισμού. Οποιαδήποτε ένσταση στην αίτηση αυτή πρέπει να διαβιβάζεται μέσω της αρμοδίας αρχής ενός κράτους μέλους εντός προθεσμίας έξι μηνών από την παρούσα δημοσίευση. Η δημοσίευση αιτιολογείται από τα στοιχεία που ακολουθούν, ιδίως το στοιχείο 4.6, με τα οποία θεωρείται ότι η αίτηση δικαιολογείται κατά την έννοια του κανονισμού (ΕΟΚ) αριθ. 2081/92.

ΚΑΝΟΝΙΣΜΟΣ (ΕΟΚ) αριθ. 2081/92 ΤΟΥ ΣΥΜΒΟΥΛΙΟΥ

ΑΙΤΗΣΗ ΚΑΤΑΧΩΡΗΣΗΣ: ΑΡΘΡΟ 5

ΠΟΠ ( ) ΠΓΕ (x)

Εθνικός αριθμός φακέλου: 105/00

1. Αρμόδια εθνική αρχή Ονομασία: Direcção-Geral do Desenvolvimento Rural

Διεύθυνση: Av. Defensores de Chaves, n.o 6, P-1049-063 Lisboa

Τηλ. (351) 213 18 43 00

Φαξ (351) 213 52 13 46

2. Αιτούσα ομάδα 2.1. Ονομασία: Federação Agrícola dos Açores CRL

2.2. Διεύθυνση: Av.a Álvaro M. Homem, 31, P-9700-017 Angra do Heroismo, Terceira Açores

Τηλ. (351) 295 62 83 50

Φαξ (351) 295 62 83 50

2.3. Σύνθεση: παραγωγός/μεταποιητής: (x) άλλος: ( )

3. Τύπος του προϊόντος: Κατηγορία 1.1 - Νωπό κρέας και παραπροϊόντα σφαγίου

4. Περιγραφή των προδιαγραφών (σύνοψη των απαιτήσεων του άρθρου 4 παράγραφος 2)

4.1. Ονομασία: Carne dos Açores

4.2. Περιγραφή: Κρέας που προέρχεται από βοοειδή τα οποία έχουν γεννηθεί, εκτραφεί και σφαγεί στην αυτόνομη περιφέρεια των Αζορών σύμφωνα με παραδοσιακές μεθόδους. Διακρίνουμε τρεις τύπους κρέατος των Αζορών (Carne dos Açores) σε συνάρτηση με το φύλο του ζώου και την ηλικία του τη στιγμή της σφαγής: το κρέας μοσχαριού των Αζορών ή Carne de Vitela dos Açores (αρσενικά και θηλυκά ζώα που έχουν σφαγεί πριν από την ηλικία των εννέα μηνών ή πριν φθάσουν σε βάρος 180 kg), το κρέας νεαρού βοοειδούς των Αζορών ή Carne de Novilho dos Açores (αρσενικά ζώα που σφάζονται πριν από την ηλικία των 24 μηνών και των οποίων τα σφάγια ζυγίζουν άνω των 180 kg), το κρέας δαμάλεως των Αζορών ή Carne de Novilha dos Açores (θηλυκά ζώα που σφάζονται μεταξύ ηλικίας 30 μηνών και του πρώτου τοκετού, τα σφάγια των οποίων ζυγίζουν άνω των 175 kg). Το κρέας των μοσχαριών των Αζορών είναι τρυφερό και έχει χρώμα ροδαλό με ελαφρά διήθηση του λίπους σε ενδομυϊκό επίπεδο. Είναι πολύ εύγευστο και έχει μαλακή υφή, καθώς και ένα χαρακτηριστικό άρωμα και μία χαρακτηριστική γεύση, που οφείλονται στις παραδοσιακές μεθόδους παραγωγής, και κυρίως στον τρόπο βόσκησης και στον τύπο διατροφής. Τα σφάγια μοσχαριών παρουσιάζουν τα χαρακτηριστικά των κατηγοριών E, U, R και O της κλίμακας ταξινόμησης EUROP των σφαγίων βοοειδών, καθώς και μία πολύ μικρή συσσώρευση λίπους επικάλυψης που αντιστοιχεί στο στάδιο πάχυνσης των κατηγοριών 2 και 3 της ίδιας κλίμακας. Το λίπος επικάλυψης καθώς το λίπος των κοιλοτήτων έχει χρώμα λευκό ελεφαντόδοντος και συνεκτική σύσταση. Το κρέας νεαρών βοοειδών και δαμάλεων των Αζορών είναι τρυφερό και χρώματος ερυθρού έως σκούρου ερυθρού με ελαφρά διήθηση του λίπους σε ενδομυϊκό επίπεδο. Το κρέας είναι πολύ εύγευστο και παρουσιάζει μαλακή υφή καθώς και χαρακτηριστική γεύση και άρωμα, που οφείλονται στις παραδοσιακές μεθόδους παραγωγής, και κυρίως στον τρόπο βόσκησης και στον τύπο διατροφής των ζώων. Τα σφάγια νεαρών βοοειδών παρουσιάζουν χαρακτηριστικά που είναι αντιπροσωπευτικά των κατηγοριών E, U, R και O της κλίμακας ταξινόμησης EUROP των σφαγίων βοοειδών, καθώς και μικρή συσσώρευση λίπους επικάλυψης που αντιστοιχεί στο στάδιο πάχυνσης των κατηγοριών 2 και 3 της ίδιας κλίμακας. Ωστόσο, εξαιρετικά και κατά τα έτη κατά τα οποία τα ζώα έχουν υποφέρει λόγω έλλειψης τροφής, η κατάταξη στην κατηγορία 1 επιτρέπεται. Το λίπος επικάλυψης και το λίπος των κοιλοτήτων έχει χρώμα λευκό ελεφαντόδοντος και συνεκτική σύσταση. Το κρέας βοδιών των Αζορών είναι μαλακό και χρώματος σκούρου ερυθρού με ελαφρά διήθηση λίπους σε ενδομυϊκό επίπεδο. Το κρέας αυτό είναι πολύ εύγευστο και διαθέτει χαρακτηριστικό άρωμα και χαρακτηριστική γεύση, που οφείλονται στις παραδοσιακές μεθόδους παραγωγής, και κυρίως στον τρόπο βόσκησης και στον τύπο διατροφής. Τα σφάγια βοδιών παρουσιάζουν τα χαρακτηριστικά που επιτρέπουν την κατάταξη μέχρι την κατηγορία O της κλίμακας ταξινόμησης EUROP των σφαγίων βοοειδών, καθώς και μικρή συσσώρευση λίπους επικάλυψης που αντιστοιχεί στο στάδιο πάχυνσης των κατηγοριών 1, 2 και 3 της ανωτέρω κλίμακας.

4.3. Γεωγραφική περιοχή: Η γεωγραφική περιοχή παραγωγής, στο εσωτερικό της οποίας λαμβάνουν χώρα η γέννηση, η εκτροφή και η σφαγή των βοοειδών και από την οποία προέρχεται το Carne dos Açores περιλαμβάνει όλες τις νήσους του αρχιπελάγους των Αζορών: Santa Maria, São Miguel, Terceira, São Jorge, Graciosa, Pico, Faial, Flores και Corvo.

4.4. Απόδειξη προέλευσης: Της ονομασίας προέλευσης επιτρέπεται να τύχουν μόνο τα ζώα που έχουν εκτραφεί στις γεωργικές εκμεταλλεύσεις που βρίσκονται στη γεωγραφική περιοχή παραγωγής, η οποία οριοθετείται ανωτέρω, που διαθέτουν σύστημα ταυτοποίησης και καταχώρησης των ζώων που ορίζεται στις προδιαγραφές και που υπόκεινται στο καθεστώς ελέγχου και πιστοποίησης, το οποίο περιγράφεται στο έγγραφο με τίτλο "Κανόνες ελέγχου και πιστοποίησης του κρέατος των Αζορών".

4.5. Μέθοδος παραγωγής: Το κρέας λαμβάνεται με τη σφαγή και τον τεμαχισμό των βοοειδών που έχουν γεννηθεί και εκτραφεί σύμφωνα με πανάρχαιες και παραδοσιακές πρακτικές και τα οποία έχουν σφαγεί στη γεωγραφική περιοχή παραγωγής. Η σφαγή πραγματοποιείται σε εγκεκριμένα σφαγεία τα οποία βρίσκονται στο εσωτερικό της εν λόγω περιοχής. Τα ζώα σφάζονται κατά πλήρεις παρτίδες (συνεχείς σειρές), οι οποίες αποτελούνται, πριν από την είσοδο στο σφαγείο, από ζώα που προέρχονται από διάφορες εκμεταλλεύσεις. Η αφαίμαξη και απεντέρωση πραγματοποιούνται αμέσως μετά την αναισθητοποίηση, η οποία είναι υποχρεωτική. Η σφαγή πραγματοποιείται πάντα παρουσία ενός τεχνικού της τεχνικής επιτροπής ελέγχου και πιστοποίησης ή ενός νομίμως εξουσιοδοτημένου αντιπροσώπου του, που είναι υπεύθυνος για την ταυτοποίηση των σφαγίων. Μετά την μετά θάνατον επιθεώρηση, τα σφάγια ψύχονται σε περιβάλλον απλής ψύξης, ενώ η θερμοκρασία που επικρατεί στην ενδότερη μυϊκή μάζα κατέρχεται σε 7 °C (±1 °C) σε 24 ώρες. Μέχρι την αποστολή τους, τα σφάγια διατηρούνται σε ψυχρό περιβάλλον σε θερμοκρασία μεταξύ 2 ° και 4 °C και σε ποσοστό σχετικής υγρασίας που κυμαίνεται μεταξύ 85 και 90 %. Η ωρίμανση σε ψυχρό περιβάλλον πραγματοποιείται επί 7 ημέρες, αλλά η έξοδος για πώληση επιτρέπεται από την 3η ήδη ημέρα μετά τη σφαγή. Το μέσο pH κατά τις πρώτες 24 ώρες που έπονται της σφαγής πρέπει να είναι κατώτερο του 6. Απαγορεύεται οιαδήποτε κατάψυξη πριν από την πώληση στον τελικό καταναλωτή.

4.6. Δεσμός: Για την παραγωγή του προϊόντος αυτού, οι κτηνοτρόφοι κατέβαλαν πάντα προσπάθειες για τη διατήρηση του συνόλου των πανάρχαιων παραδόσεων και του ιδιάζοντος τρόπου της εκμετάλλευσης των κοπαδιών που είναι χαρακτηριστική για τις Αζόρες. Οι Αζόρες διαθέτουν ένα σύστημα φυσικής παραγωγής, το οποίο επιτρέπει τη διατήρηση μιας ισόρροπης σχέσης μεταξύ της παραγωγής ζώων και των οικολογικών συνθηκών των διαφόρων νησιών. Τα ζώα εκτρέφονται, σύμφωνα με την παράδοση στα λιβάδια των Αζορών, ενώ οι συνθήκες βόσκησης στην περιοχή είναι άρρηκτα συνδεδεμένες με το διώνυμο βλάστηση-κλίμα. Πράγματι, τα λιβάδια των Αζορών διαθέτουν, στη γεωργία του αρχιπελάγους αναμφισβήτητη σημασία, η οποία οφείλεται στην έκτασή τους, στο γόνιμο έδαφός τους και στον καθοριστικό ρόλο που διαδραματίζουν όσον αφορά την αφθονία των ζώων που εκτρέφονται στις Αζόρες. Από τον XVI αιώνα, οι ιστορικοί και χρονογράφοι κατέγραψαν τις ιδιότητες του κρέατος που παράγεται στις Αζόρες, που δεν συνδέονται με μία καθορισμένη φυλή, αλλά με το σύστημα παραγωγής του βοείου κρέατος.

4.7. Δομή του ελέγχου: Ονομασία: IAMA - Instituto de Alimentação e Mercados Agrícolas

Διεύθυνση: Rua do Passal, n.o 150, P-9500 Ponta Delgada

4.8. Σήμανση: Υποχρεωτικές ενδείξεις: "Carne dos Açores - Γεωγραφικές πληροφορίες", καθώς και το σήμα πιστοποίησης, δεόντως αριθμημένο και με μνεία της ονομασίας του προϊόντος καθώς και του ονόματος του οργανισμού πιστοποίησης.

4.9. Εθνικές απαιτήσεις: Όλες οι εφαρμοζόμενες διατάξεις απορρέουν από την ισχύουσα εθνική και κοινοτική νομοθεσία.

Αριθ. ΕΟΚ: G/PT/00155/2000.09.14.

Hμερομηνία παραλαβής του πλήρους φακέλου: 23 Ιουλίου 2001.